Léirítear i suirbhé nua go bhfuil formhór an phobail ó thuaidh agus ó dheas i bhfabhar seirbhísí stáit a chur ar fáil i nGaeilge. Is é comhlacht Millward Brown a rinne an suirbhé thar ceann Chonradh na Gaeilge.

Deirtear sa suirbhé gur 70% den phobal sa Phoblacht atá i bhfabhar seirbhísí stáit Gaeilge, agus 13% atá ina n-aghaidh.

Sa Tuaisceart, 54% atá den tuairim gur cheart seirbhísí trí Ghaeilge a chur ar fáil, agus 26% atá ina n-aghaidh.

Ceistíodh míle duine ó dheas agus míle duine eile ó thuaidh don suirbhé.

Dúirt Ard-Rúnaí Chonradh na Gaeilge Julian de Spáinn go léiríonn an suirbhé an tacaíocht láidir atá ag an bpobal don Ghaeilge.